Siste VG-måling før valget: Høyre faller - Støre med håp om seier i flere byer
STAVANGER/OSLO (VG) Luften siver litt ut av Høyres blå ballongferd helt i innspurten. Erna Solberg og co. faller videre, og har krympet med nesten fem prosentpoeng siden slutten av sommeren. Likevel er Høyre fortsatt desidert størst på VG/Respons siste landsmåling før selve valget på mandag. Partiet har gått ned med 1,4 prosentpoeng den siste halvannen uken.  Målingen er tatt opp denne uken - og de siste intervjuene ble gjort fredag formiddag, før den store partilederdebatten i Ap-styrte Stavanger fredag kveld. Høyre-leder Erna Solberg sier at hun ikke blir bekymret av at partiet hennes kryper nedover på målingene: – Det er ikke uventet at vi går litt ned fra hvor vi var da valgkampen startet, rett og slett fordi vi mobiliserte flere velgere da. – Den enorme oppturen var litt overdrevet? – Det sa vi også da: Det er mange som sitter på gjerdet, sier Solberg til VG. Gruppen «Andre» omfatter denne gang 0.9 til Pensjonistpartiet, 0.3 til Norgesdemokratene, Konservativt, Sentrum, Folkets parti, og Liberalistene, 0.1 til Folkestyrelisten og Generasjonspartiet, og 1.5 til ulike lokale lister. – Tendensen som viser at Høyre går noe ned, er ikke unaturlig. Jeg har nok ventet på at partiet ville gå ned i oppslutning. Det var eneste parti som hadde så stor lojalitet da de var på 30-tallet tidlig i valgkampen, sier analysesjef Thore Gaard Olaussen i Respons Analyse. For de to største partiene stemmer målingen godt overens med beregningen gjort av nettstedet Pollofpolls.no - som forenklet sagt lager et gjennomsnitt av alle lokale målinger: Der ligger Høyre rett over 26 prosent lørdag, mens Ap ligger noen få tideler lavere enn på dagens VG-måling. – Ser ganske annerledes ut – Nå er det så spennende rundt omkring i mange enkeltkommuner - målingenes treffsikkerhet får vi se på mandag. Det er en lang helg igjen, så da er det om å gjøre å mobilisere alt vi kan, sa statsminister Jonas Gahr Støre (Ap) til VG sent fredag kveld. Ap går verken opp eller ned på målingen fra VGs forrige - de holder seg på 20,9 prosent, som er litt lavere enn på VGs målinger tidligere i sommer.  – Mange har forhåndsstemt, men de fleste stemmer jo på valgdagen. Mange sier at de bestemmer seg sent, og der ligger vår mulighet, sier Ap-frontfiguren. Han minner om at Ap fikk enkelte målinger ned mot nesten 15 prosent i vinter.  Den siste uken har flere målinger, blant annet i Oslo, Bergen og Stavanger, vist at det er rekordjevnt. Særlig Oslo og Stavanger har lenge vært regnet som sikre kort for Høyre i denne valgkampen, men nå er det åpent også her. – Vi var nærmest dømt ut av alle de store kampene om innflytelse. Det ser ganske annerledes ut nå, blant annet her, sier han - med henvisning til den siste målingene fra historiske blå Stavanger, der Ap var større enn Høyre.  Lekkasjer fra regjeringen Analysesjef Olaussen i Respons registrerer at Arbeiderpartiet, som er kjent for sitt kraftige valgkampmaskineri, den siste uken har lekket milliarder fra statsbudsjettet til det ene prosjektet etter det andre. Like fullt står partiet stille som en statue på Youngstorget på VG/Respons siste måling. – Det ser ikke ut til at disse lekkasjene har hatt noen effekt. Kanskje det er litt for tydelig og gjennomskuelig at dette kommer siste uken før valget, antyder Olaussen. Han fastslår også at denne valgkampen ikke har hatt noen enerådende sak som har dominert debatten. – Habilitetssakene i regjeringen har kanskje påvirket oppslutningen for Ap og Sp? – Det er jo ikke politikk som er relevant for kommunevalget. Men det kan jo ha en betydning for folks syn på politikere i regjeringspartiene. Samtidig tror jeg disse sakene «går forbi» folk, sier analysesjefen.  Han tror dette også gjelder aksjehandlingen til Erna Solbergs ektemann - som er blitt kjent i det siste. Vellykket bobilvalgkamp Andre tendenser på VG/Respons siste måling er at Fremskrittspartiet beholder sitt høye nivå som kom til syne - ikke minst under skolevalget nylig. Flere har lagt merke til en Frp-leder som har fartet Norge på tvers og langs i en bobil. – Ting tyder på at Sylvi Listhaug har drevet en god valgkamp. Frp skårer vanligvis høyere ved stortingsvalg, men nå nærmer partiet seg dette nivået også i lokalvalget, konstaterer Olaussen. Listhaug selv tar ikke gleden på forskudd: – Det er kjempekjekt, det. Men jeg synes at disse målingene spriker i alle retninger, så det er valgdagen som gjelder. – Jeg håper at folk har sett gjennom valgkampen at hvis de ønsker et parti som skal kjempe for lavere eiendomsskatt eller kjempe for å fjerne den der det er mulig, så er det Frp, sier Listhaug. Ordførerpartiet Sp må belage seg på å gi fra seg mange gilde kjeder, viser Respons-målingen. – De vil nok miste en god del ordførere, ja. Selv om oppslutningen har tatt seg noe opp i innspurten, sier Olaussen. – Hvor store endringer kan vi se helt på tampen av valgkampen? – Rekordmange, nærmere bestemt over 1 million nordmenn  har forhåndsstemt. Det betyr at den siste mobiliseringen, inkludert den siste partilederdebatten fredag kveld, vil bety mindre enn tidligere. Men selvsagt vil selve valgresultatet bli ekstremt spennende - spesielt fordi det er så jevnt mellom blokkene i flere av våre største kommuner, svarer Thore Gaard Olaussen.
Den siste landsmålingen før valget på mandag, utført av VG/Respons, viser Høyre som det største partiet, men en nedgang på rundt fem prosentpoeng siden begynnelsen av valgkampen.   Selv om Ap ligger lavt, øyner Ap-leder og statsminister Jonas Gahr Støre håp om å beholde Ap-makt i flere store byer. Analysesjef Thore Gaard Olaussen i Respons Analyse sier at siden over 1 million nordmenn har forhåndsstemt, får partienes siste mobilisering mindre effekt.